በደቡብ ሱዳን ያለው የሰላም አስከባሪ ኃይል የንጹሃንን ደህንነት ለመጠበቅ የቆመ ነው -የመንግሥታቱ ድርጅት
የተባበሩት መንግስታት ድርጅት በደቡብ ሱዳን ያለው የሰላም አስከባሪ ኃይል ለንጹኋን ደህንነት የሚሠራ እንጂ ጣልቃ ገብ ኃይል እንዳልሆነ የአገሪቱ ዜጎች ሊረዱ ይገባል ሲል አስታውቋል፡፡    ድርጅቱ ለአገሪቱ ንጹኋን ደህንነት የደቡብ ሱዳን መንግስት ቅድሚያ ኃላፊነት የሚወስድ አካል ቢሆንም ይህን ማድረግ ሲሳነው የአለም አቀፉ ማህበረሰብ በቸልታ አይመለከትም ብሏል፡፡   የተመድ ዋና ጸሀፊ የዘር ማጽዳት ወንጀል መከላከል ልዩ አማካሪ የሆኑት አዳማ ዲየንግ እንዳመለከቱት የተመድ ሰላም አስከባሪ በደቡብ ሱዳን ተስተካካይ የሌለው የማረጋጋት ስራ ሰርቷል ሲሉ ይከራከራሉ፡፡ዲየንግ እንደተናገሩት 12 ሺህ ያህል ሰላም አስከባሪዎች በደቡብ ሱዳን ተሰማርተው ስለሚሰሩት ስራ ደቡብ ሱዳናዊያንን  ማስገንዘብ ይገባል ብለዋል፡፡በአገሪቱ የእርስ በርስ ግጭት ከተስተዋለበት ወቅት ጀምሮ በድርጅቱ ሥልጣን የተሰጠው የሰላም አስከባሪ ንጹኋንን ከእልቂት ስለማትረፉ ማንም ሊስተው አይገባም ብለዋል፡፡ተመድ በደቡብ ሱዳን መከላከያ እና አማጺዎች መካከል ተቀስቅሶ በነበረው የፖሊካዊ ቀውስ ውስጥ በመዲናዋ ጁባም ሆነ በሌሎች የአገሪቱ ከተሞች በ ሪክ ማቻር እና በሳልቫኪር ኃይሎች መካከል  ሊገደሉ የሚችሉ  በርካታ ሺህ ዜጎችን መታደጉን አስታውሷል፡፡ልዩ አማካሪው አዳማ ዲየንግ ሰላም አስከባሪዎች ተልዕኮዋቸውን እንዲወጡ የደቡብ ሱዳን መንግስት ከተባበሩት መንግስታት ድርጅት ጋር መተባበር ይገባዋል ብለዋል፡፡በተለይም በደቡብ ሱዳን የሰላም ማስከበር ሂደት በግጭቱ ተዋንያን ላይ ግዴታ ሆኖ የተጣለው የሰላም ማስፈኑ ተባባሪነት እና የሰላም አስከባሪዎች የሰላም ማስከበር ሥራ እንቅፋቶችን  የማስወገድ ግዴታን የአገሪቱ መንግስት ተግባራዊ ሊያደርግ ይገባል ብለዋል፡፡ልዩ አማካሪው ንጹኋንን የመጠበቁ ኃላፊነት ቀድሞ በአገሪቱ መንግስት ላይ የሚወድቅ ኃላፊነት  ነው፤ሆኖም ግን አገሪቱ ዜጎቿን የመጠበቅ ኃላፊነት መወጣት ሲሳናት የአለም አቀፉ ማህበረሰብ እና ጎረቤት አገራት ይህን ሃላፊነት ለመወጣት መሥራታቸውን ይቀጥላሉ ብለዋል፡፡የምስራቅ አፍሪካ በይነ መንግስታት የልማት ድርጅት ኢጋድ ፣የአፍሪካ ህብረት ፣የተባበሩት መንግስታት ድርጅት እና የተቀረው የዓለም ማህበረሰብ እያበረከተ ያለውን አስተዋጽኦ  ለዚህ እንደ ማሳያ አንስተዋል፡፡እንደ ዲየንግ ገለጻ ለዘላቂ ሰላም መስፈን እድል የሚፈጠረው የደቡብ ሱዳን መንግስት አጋዥ ሲሆን ብቻ ነው ፡፡በአገሪቱ ዛሬም የሰብአዊ መብቶችን የሚጥሱ ወንጀሎች  በመፈጸም ላይ ናቸው፣የአለም አቀፉ ማህበረሰብ የቅርብ ክትትል ያስፈልጋቸዋል ባይ ናቸው የተመድ ዋና ጸሀፊ የዘር ማጥፋት ወንጀል  መከላከል ልዩ አማካሪው፡፡በተመድ የደቡብ ሱዳን የሰላም ማስከበር ተልዕኮ ኃላፊ ዴቪድ ሼረር የልዩ አማካሪውን ሀሳብ  በመደገፍ ፡መንግስትም ሆነ የአማጺ ኃይሎች እርዳታ ድርጅቶች ለሀብረተሰቡ ድጋፍ እንዳያደርጉ የሚያስተጓጉሉ መሆኑን  ምክንያታቸውን አስደግፈው አቅርበዋል፡፡ተመድ  በአራት አመት የደቡብ ሱዳን  የእርስ በርስ ጦርነት ውስጥ የዘር ማጽዳት ወንጀል ውስጥ እጃቸው ያለበት ግለሰቦች  ለፍርድ እንዲቀርቡ  እየሰራ መሆኑን እንዲሁም የኢጋድን እና የአፍሪካ ህብረት ትብብርን እንደሚሻ  የ አሜሪካ ድምጽ ራድዮ ዘግቧል፡፡